[Video] ‘Dís hoekom ons renosters onthoring …’ | Maroela Media
“Julle moet verstaan, ons wil nie renosters onthoring nie, maar as dit hulle lewe gaan red, is dit die moeite werd,” sê Tim Parker, bestuurder van Blue Canyon Conservancy in Hoedspruit.
Dié wildreservaat het hande met Isuzu SA en Nkombe-Rhino gevat om ongeveer 25 van sy renosters die afgelope week te onthoring.
Daar is ŉ groot debat oor die onthoorning van renosters en sommige mense meen die onthoorningsproses kan die renoster in gevaar stel, hom weerhou om homself te beskerm en selfs sy gedrag verander, maar Tim sê daar is geen navorsing wat dit bewys nie.
Dr. Peter Rogers, ŉ veearts wat ook nou betrokke is by die projek, beaam dit en sê hoewel die horing vir ŉ rede daar is, is die gebrek aan ŉ horing nie iets wat die renoster se gedrag drasties verander nie. Hy sê die onthoorning spruit uit desperaatheid om ŉ spesie te red.
“Ons is gedwing om renosters te onthoring. Mense sê die massas in China en Viëtnam moet ingelig en opgevoed word, maar ons kan nie tradisies wat ouer as die Christendom is, nou verander nie – daar is nie tyd nie. Ons probeer keer dat ŉ spesie uitsterf.”
Viëtnam is die setel van onwettige handel in renosterhoring en dit vorm deel van die eeue oue gebruik van tradisionele Chinese medisyne as geneesmiddel vir ŉ wye verskeidenheid van koors.
Dr. Rogers sê daar is ook sprake van kleurstof wat moontlik gebruik kan word in plaas van onthoorning, en hoewel dit ŉ omstrede saak is, toon ŉ onlangse verhandeling dat die kleurstof nie doeltreffend is nie en dat onthoorning nou die vinnigste oplossing is.
Blue Canyon Conservancy het reeds in 2011 begin om sy renosters te onthoring en kan reeds ŉ afname in stropery sien. Omdat die horing weer teruggroei, moet dié proses omtrent elke twee of drie jaar gedoen word. Dit is die derde keer dat sy renosters onthoring moes word. Om ŉ renoster te onthoring verg baie tyd en beloop ongeveer R7 000 per renoster. Die proses is ook nie maklik nie.
“Baie mense vra hoekom ons nie dieper sny en die groeibed van die horing brand sodat die horing heeltemal ophou groei nie, maar dis ŉ groot etiese oorweging – ek dink nie ons sal dit ooit wil doen nie,” sê dr. Rogers.
Chris Prinsloo van Nkombe-Rhino, sê die hele onthoorningsproses word gereguleer deur die departement van omgewingsake en aansoek moet eers gedoen word vir nodige permitte voor renosters onthoring mag word.
Daar is ook ŉ groot debat oor die wettige handel van renosterhoring in Suid-Afrika en sommige mense meen die renoster kan op dié manier gered word. Prinsloo sê hulle wil nie nou verstrengel raak in die politiek nie, maar fokus vir eers op die renosters en hoe om hulle lewend te hou. “Die koop en verkoop van renosterhoring in Suid-Afrika is tans teen die wet en daarom bekommer ons ons nou net daaroor om hierdie spesie te red.”
Só vind die onthoorningsproses plaas:
ŉ Helikopter word gebruik om die renoster op te spoor en die dier na ŉ oop gebied af te sonder sodat hy maklik bereikbaar is vir die span op die grond. Nadat hy met ŉ pylgeweer vanuit die helikopter geskiet word, sal die span aan die werk spring sodra die dier verdoof is.
Dr. Rogers meen daar is baie risiko’s as dit kom by verdowing, maar dat dit die doeltreffendste manier is om die renoster te onthoring. “Die witrenoster is baie vatbaar vir die verdowingsmiddel, etorfien-hidrochloried, wat gebruik word. Die middel is 10 000 keer sterker as morfien. Ons voeg ook ŉ ensiem by wat help dat die renoster vinniger verdoof word. Met dié ensiem spaar ons ongeveer twee tot vier minute.”
Elke horing kry ŉ mikroskyfie, word gemerk, geweeg en gemeet en dan in ŉ veilige plek geberg. Sodra die onthoorning klaar is, word die renoster met ŉ teenmiddel ingespuit wat die verdowingsmiddel teenwerk. Die renoster is gou weer op sy voete.
Ek dink hulle moet die horings met ‘n ernstige gif behandel wat nie nadelig vir die dier is nie maar dodelik vir die eind gebruikers van gestroopte horing is
Ek dink die stropers gaan in elk geval die horings stroop en verkoop voor die kopers besef dit is giftig
Uiteindelik! Mense wat n etiese probleem het met onthoring het n lae vlak van morele redenasie. Nog iets wat gedoen sou kon word is om horing materiaal na te maak sodat dit die mark oorvloed en sodoende prys verlaag.
Bly hulle doen eindelik iets om die arme diere te red.